《病在告闻李子藩亦病欲乞归走笔讯之》
明代·林大春

吾亲即君亲，君亲比吾亲仍健。君身似吾身，君病视吾仍较浅。

君为天官曹，云是分别在朝在野之贤豪。吾犹一计吏，治赋宁如古人之才高。

吾今欲去良有以，问君之病胡为尔。四海闻知半沟壑，五侯出入尽金紫。

苍生属望正吾人，去矣凭谁翊天子。大厦元非一柱功，长城况复千夫怒。

君不见南山杞梓撑金台，泽边樗栎生莓苔。他山有石空云霾，卞氏之璧终须开，问君之病胡为哉。

作者简介：（1523—1588）明广东潮阳人，字邦阳，一字井丹。嘉靖二十九年进士。授行人，累官浙江提学副使，致高拱私党于法，为言官论劾，罢官。有《井丹集》。